คาดเงินสะพัดปีใหม่2.13หมื่นล้าน
ศูนย์วิจัยกสิกรไทย ประเมินเงินสะพัดปีใหม่เพิ่มขึ้น 12% มูลค่า 2.13 หมื่นล้านบาท
20 ธ.ค. 2555

ศูนย์วิจัยกสิกรไทย ประเมินเงินสะพัดปีใหม่เพิ่มขึ้น 12% มูลค่า 2.13 หมื่นล้านบาท
ศูนย์วิจัยกสิกรไทย สำรวจพฤติกรรมการใช้จ่ายเพื่อฉลองในช่วงเทศกาลปีใหม่ปี 2556 ของคนกรุงเทพ ช่วงระหว่างวันที่ 1-10 ธันวาคม 2555 จากกลุ่มตัวอย่าง 544 คน ที่มีอายุระหว่าง 15-55 ปีขึ้นไป คาดว่า เม็ดเงินที่คนกรุงเทพฯใช้จ่ายเพื่อฉลองปีใหม่ 2556 จะมีประมาณ 21,300 ล้านบาทเพิ่มขึ้น 12 % เมื่อเทียบกับช่วงเดียวกันปีก่อน แยกเป็นค่าใช้จ่ายด้านอาหารและเครื่องดื่ม 6,000 ล้านบาท (28.2%) การให้เงินพ่อแม่/พี่น้อง 4,500 ล้านบาท (21.1%) ค่าท่องเที่ยว (ค่าเดินทาง/ที่พัก) 3,900 ล้านบาท (18.3%) ค่าซื้อของขวัญของฝาก 3,900 ล้านบาท (18.3%) และค่าทำบุญ 2,800 ล้านบาท(13.1%)
จากการสำรวจยังพบอีกว่า ช่วงเทศกาลปีใหม่นี้ คนกรุงเทพฯ มีความสนใจเตรียมวางแผนการฉลองปีใหม่อย่างคึกคักมากกว่าปีก่อน เนื่องจากปัจจัยทางด้านการเมือง รวมทั้งปัญหาน้ำท่วม ไม่รุนแรงจนส่งผลกระทบต่ออารมณ์การจับจ่ายใช้สอยของคนกรุงเทพฯ โดยกิจกรรมที่คนกรุงเทพฯวางแผนทำในช่วงเทศกาลปีใหม่ 3 อันดับแรก คือ การซื้อของขวัญให้กับบุคคลต่างๆ การทำบุญเพื่อความเป็นสิริมงคล และการจัดกิจกรรมเลี้ยงสังสรรค์กับญาติหรือเพื่อนฝูง ซึ่งปัจจัยดังกล่าว ก่อให้เกิดการกระจายเม็ดเงินไปสู่ภาคธุรกิจต่างๆมากมาย ทั้งผู้ผลิตสินค้า ธุรกิจค้าปลีก การจัดทัวร์ทำบุญ รวมทั้งร้านอาหารต่างๆ 
อย่างไรก็ตาม เป็นที่น่าสังเกตว่า ประชาชนยังคงมีความระมัดระวังการใช้จ่ายอยู่ค่อนข้างมาก โดยพิจารณาได้จากคนกรุงเทพฯ ยังให้ความสำคัญกับปัจจัยทางด้านราคาสินค้าและภาวะเศรษฐกิจ เป็นปัจจัยสำคัญในการกำหนดกิจกรรมช่วงปีใหม่ ซึ่งผู้ประกอบธุรกิจที่มุ่งหวังเม็ดเงินจากการใช้จ่ายในช่วงเทศกาลปีใหม่ จำเป็นต้องจัดกิจกรรมการตลาดให้สอดคล้องกับพฤติกรรมดังกล่าว อาทิ การลดราคากระตุ้นยอดขาย ซึ่งจะช่วยให้เกิดการตัดสินใจจับจ่ายใช้สอยง่ายขึ้น